F O R E N I N G S H U S E T Højnæsvej

Referat fra Repræsentantskabsmøde den 2. juni 2021

Tilstedeværende foreningsrepræsentanter: Ahmed Dhaqane, (Rødovre Flygtninge- og Indvandrervenner), Per Kühlmann og Ernst M. Hansen(Damhus Skakklub), Gurli Hansen  (Aktive Seniorer/Senioruniversitetet),Bente Weinreich ( Dansk Blindesamfund kreds Storkøbenhavn Syd), Harbajan Tatla (Indisk Forening), Ulf Taube (Rødovrekanalen/2), Jonna Glifberg (Rødovre Revyen og Rødovre Dansevenner), Søren Olesen og Jannie Nielsen (Foreningen Nakada), Fouzia Awala og Fatima Ismail  (Somalisk Kvindegruppe), Ole Sørensen (Teater- og dansetroldene), , Annette Kloster og Karin Jess Nielsen (Mental Sundhed), Jørgen Andersen (Vinklubben Bryggens Gård), Ture Skriver (Ældresagen). 
 
Afbud fra repræsentanter: Foreningen Akan Fekuw, Foreningen Tråden, Kurdisk Dansk Fællesskab i Rødovre, Kurdisk familiers forening i Rødovre, Rødovre Bokseklub, Rødovre Kvindegruppe,  Rødovre Lokale Lungeforening, Rødovre Ungdomsnetværk og Somalisk børneklub.

Referent. Daglig leder Jannie Brylle.

Dagsorden:
1.	Valg af dirigent.
2.	Bestyrelsens beretning 
3.	Forelæggelse af det reviderede regnskab for 2020 
4.	Orientering om budget for 2021 og den aktuelle økonomiske situation. 
5.	Indkomne forslag.
6.	Valg.
A: valg af næstformand (Per Kühlmann genopstiller ikke, og bestyrelsen foreslår valg af Ernst M. Hansen, Damhus Skakklub)
b: valg af et bestyrelsesmedlem (bestyrelsen foreslår genvalg af Ulf Taube Rødovrekanalen/2), 
c: valg af to bestyrelsessuppleanter (bestyrelsen foreslår genvalg af Jonna Glifberg Rødovre Revyen). Birgit Faarborg Jensen (Rødovre Kvindegruppe) genopstiller ikke. Der skal vælges ny suppleant i hendes sted.
7.	Eventuelt.

Ad dagsordenens punkt 1: Valg af dirigent.  
Formanden foreslog Per Kühlmann som dirigent.
Dirigenten takkede for valget. Han begrundede bestyrelsens noget uortodokse forslag om at vælge foreningens næstformand til dirigent med, at han ved dette repræsentantskabsmøde fratrådte bestyrelsen, samtidig med at repræsentantskabsmødernes hyppigst valgte dirigent gennem de seneste år forventedes at blive valgt til næstformand i hans sted. 
Dirigenten konstaterede, at repræsentantskabsmødet var indkaldt i henhold til bestemmelserne i vedtægterne. Han konstaterede, at der ikke var nogen kommentarer til dagsordenen, og efter en kort præsentation ved de fremmødte selv fra de 14 foreninger, der var tilstede, gav han ordet til formanden: 

Ad dagsordenens punkt 2: Bestyrelsens beretning. 
Formanden bød velkommen, og fremlagde derefter beretningen. 
Den er vedhæftet som bilag. 
Den efterfølgende debat om beretningen drejede sig især om forholdet til det nye byggeri i nr. 65 og dets beboere. Der var almindelig tilslutning til bestyrelsens accept af, at ejeren af nr. 65 kunne opsætte nye bevægelsesfølsomme lysarmaturer på vores nordvæg. 
Der imod var der ingen i forsamlingen, der gav udtryk for, at hensynet til det gode naboskab kunne begrunde, at der blev opsat matteret film på dele af hvert af de vinduer i Huset, der vender mod nr. 65.  Bente Weinreich fra Dansk Blindesamfund fortalte, at hun sammen med flere andre medlemmer som svagtseende allerede havde kunnet konstatere, at lysindfaldet i Foreningshuset var blevet mindre, efter at den nye bygning i nr. 65 var blevet opført (for) tæt på skel. Så yderligere begrænsning af lysindfaldet ved opsætning af matteret film på dele af vinduerne ville hun stærkt beklage.
Dirigenten konkluderede, at der var fuld opslutning i repræsentantskabet til, at der kunne opsættes nye lysarmaturer, som ovenfor omtalt, men en lige så klar afvisning af opsætning af matteret film på dele af vinduerne. Bestyrelsen vil meddele ejeren af nr. 65 dette. 
Beretningen blev derefter godkendt.

Ad dagsordenens punkt 3: Forelæggelse af det reviderede regnskab for 2020. 
Regnskab 2020 viste et underskud på ca. 100.000 kr. Der var budgetteret med et underskud på 40.000 kr. Forklaringen på det større underskud er, at der næsten ingen enkeltudlejninger har været i 2020 grundet corona. Dog har der tilsvarende også været færre udgifter.  Resultatet er stadig tilfredsstillende. Der står 565.000 kr. på kontoen mod 490.000,- samme tid sidste år.
Jonna Glifberg spurgte om muligheden for, at Foreningshuset kunne få del i kompensationsordningen knyttet til coronarestriktionerne. Per Kühlmann kunne oplyse, at det af flere grunde ikke var muligt. For det første gives der ikke kompensation til foreninger/virksomheder, hvis deres tilskud fra det offentlige udgør mere end 50 % af de samlede indtægter, hvilket er tilfældet for Foreningshuset. For det andet har medarbejderne ikke i egentlig forstand været hjemsendt, bortset fra en kortere periode i foråret 2020.
Jørgen Andersen kommenterer den store andel af indtægten der kommer fra AOF i Rødovre, der lejer 1. salen. Han mente, at det kunne være lidt bekymrende, da den tidligere aftenskole gik konkurs, og efterlod sig stor gæld, også til Foreningshuset. Per Kühlmann bekræftede, at huslejen fra AOF er helt afgørende for Foreningshusets økonomi, idet de udgør ca. 40 % af de samlede indtægter. Men der er ikke rigtigt noget alternativ hertil, da kommunens tilskud på ingen måde kan forventes at blive af en sådan størrelse, at den kan træde i stedet for denne husleje. Formentlig vil risikoen for, at AOF Rødovre også skulle gå konkurs så i øvrigt være meget lille. 
Der var ingen yderligere spørgsmål til regnskabet, der herefter blev godkendt.

Ad dagsordenens punkt 4: Orientering om budget for 2021 og den aktuelle økonomiske situation. 
Der er i 2021 budgetteret med et underskud på godt 80.000 kr., hvilket stort set svarer til forventede mindre indtægter ved enkeltudlejning i 2021 i forhold til et normalt år. Budgettet ville altså balancere uden de gældende coronarestriktioner.  Foreningens økonomi er således fortsat sund, hvilket likviditeten da også afspejler.
Der var ingen bemærkninger til budget 2021. 

Ad dagsordenens punkt 5: Indkomne forslag. 
Der var ingen indkomne forslag.

Ad dagsordenens punkt 6: Valg. 
a: Ernst M. Hansen blev enstemmigt og med applaus nyvalgt som næstformand.
b: valg af 1bestyrelsesmedlem: Ulf Taube (Rødovrekanalen/2) blev enstemmigt genvalgt.
c: valg af to bestyrelsessuppleanter. Jonna Glifberg (Rødovre Revyen) blev genvalgt. Bente Weinreich (Dansk Blindesamfund) blev enstemmigt nyvalgt med applaus.

Ad dagsordenens punkt 7: Eventuelt. 

Formanden afslutter mødet med at sige tak til Per Kühlmann for hans store arbejde som næstformand i Foreningshuset igennem 11 år. Samarbejdet med Per har altid været en stor fornøjelse, og dette siges også på vegne af resten af bestyrelsen og personalet. Derefter overrækker formanden Per en gavekurv fra bestyrelsen.
Per Kühlmann takker for de pæne ord og den flotte kurv. Han har været glad for arbejdet i bestyrelsen og ikke mindst samarbejdet med formanden og med Husets daglige leder. Men alt har sin tid, især da når man har passeret de 80. Han glæder sig dog fortsat til at komme i Foreningshuset som almindelig bruger.    
Slutteligt takker formanden for en god og hyggelig aften i god ro og orden. 

Referat. Jannie Brylle

Bestyrelsens nuværende sammensætning:
Ahmed Dhaqane (formand), Ernst M Hansen (næstformand), Gurli Hansen (bestyrelsesmedlem), Stuart Watson (bestyrelsesmedlem), Ulf Taube (bestyrelsesmedlem).

På valg i 2022: Ahmed Dhaqane, Gurli Hansen og Stuart Watson 
På valg i 2023: Ernst M. Hansen og Ulf Taube